ซีไอเอ็มบีขยับ ฝากพ่วงโอ/ดี ดอกดีเงินกู้ถูก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “ซีไอเอ็มบี” ออกเงินฝากลูกค้าเอสเอ็มอีทรีอินวันให้โอ/ดี ดอกเบี้ยต่ำเท่าเงินฝากประจำ 
นายสุรชัย จิตตรัตน์เสนีย์ รองกรรมการผู้จัดการใหญ่ สายธุรกิจขนาดกลางและขนาดย่อม ธนาคารซีไอเอ็มบี ไทย เปิดเผยว่า ได้ออกผลิตภัณฑ์ใหม่ เงินฝากพิเศษ “SME 3 IN 1” สำหรับลูกค้าที่เป็นเจ้าของกิจการ และผู้ประกอบการเอสเอ็มอีที่ต้องการความสะดวกในการเดินบัญชี โดยได้ดอกเบี้ยเงินฝากสูง แต่จ่ายดอกเบี้ยวงเงินกู้เบิกเกินบัญชี (โอ/ดี) ต่ำ 
“ผลิตภัณฑ์นี้จะช่วยลูกค้าเจ้าของกิจการที่วุ่นวาย ไม่ต้องกังวลว่าบัญชีจะเป็นตัวแดงทั้งๆ ที่มีเงินอยู่ในบัญชี จนทำให้เช็คเด้งเพราะเงินไม่พอจ่าย จากการยุ่งวุ่นวายจนไม่มีเวลาไปธนาคาร จนทำให้เสียเครดิต เพราะเงินฝากชุดนี้จะช่วยโอนเงินจากบัญชีออมทรัพย์เข้าบัญชีกระแสรายวันอัตโนมัติ หากลูกค้าลืมเอาเงินเข้าบัญชีออมทรัพย์ ก็ยังมีวงเงินโอ/ดีช่วย ซึ่งหากยอดการใช้โอ/ดีไม่เกิน 10% ของวงเงิน เวลาจ่ายดอกเบี้ยก็จะเท่ากับดอกเบี้ยเงินฝากประจำ เท่ากับว่าลูกค้าไม่ต้องเสียส่วนต่างดอกเบี้ย” นายสุรชัย กล่าว
นายสุรชัย ชี้แจงว่า ผลิตภัณฑ์นี้จะเป็นบริการเงินฝากที่ผูกบัญชีเงินฝากประจำ ออมทรัพย์ และกระแสรายวันเข้าด้วยกัน และพร้อมจะโอนเงินอัตโนมัติจากบัญชีหนึ่งไปบัญชีหนึ่ง โดยได้รับดอกเบี้ยพิเศษเทียบเท่ากับดอกเบี้ยเงินฝากประจำไปจนถึงดอกเบี้ยเงินฝากประจำบวก 1.5% ขึ้นอยู่กับวงเงินที่ลูกค้าเบิกใช้ และได้รับดอกเบี้ยออมทรัพย์พิเศษเพิ่มจากปกติอีก 0.125% โดยจะโอนเข้าบัญชีแบบอัตโนมัติ